તામ્હણે મૂળ તો સતારાનો વતની. તેના બાપે અહીં નાનકડી હોટેલ ખોલી હતી, પણ પંચગની વિકસતું ગયું અને સ્ટાર કેટેગરીની હોટેલોનો જમેલો પથરાવા લાગ્યો એટલે તામ્હણેને ટકી રહેવું મુશ્કેલ લાગ્યું. હોટેલ મેનેજમેન્ટ તેની બાપીકી આવડત હતી એટલે પહેલાં એ હિલ્ટન ગ્રુપમાં અને પછી તરત નવી બની રહેલી સી-રોકમાં જોડાયો, ત્યારથી અહીં જ હતો. રિસેપ્શન કાઉન્ટર માટે તે સંકટ સમયની સાંકળ હતો. સોલ્વ ન થઈ શકે એવા ઈસ્યુ તેની પાસે જ આવતાં અને બહોળા અનુભવથી ઘડાયેલી કોઠાસૂઝ વડે તામ્હણે કંઈક ઉકેલ પણ લાવી દેતો.